Narodna skupština
20181206

Hvala vam. Član 107. Malopre je brutalno narušeno dostojanstvo Narodne skupštine. Znate, kada jedna gospođa ovde kaže kako nas zanima ministar finansija zato što je kod njega državna kasa, a inače je neprekidno u vlasti tj. stranka 18 godina u svim mogućim koalicijama, nikada samostalno nisu izašli na izbore i mnogo me zanima ko će od tih poslanika da ostane u toj stranci kada više ne bude na vlasti? Baš me interesuje šta je njihovo vezivno tkivo, to što njih povezuje, s konca i konopca? Dakle, jedini razlog bavljenja politikom, pripadnicima te stranke, bar onim na najvišim mestima, funkcionerima, jeste samo koristoljublje, samo lični interes. To možemo da vidimo na mnogo primera. Pre svega, ljudi koji su izabrani sa liste DS su napravili Vladu sa naprednjacima kao da ništa nije bilo, sami ne bi mogli da sakupe ni potpise a ne da izađu na izbore. Dakle, o tim ljudima mi pričamo. Znate šta, mi se bavimo politikom iz ideala. Dva puta nismo prešli cenzus i ostali smo svi na okupu zato što nas ne vezuje to. Ima nešto više valjda u politici osim mandata, nadzornih i upravnih odbora i onim čime se vi rukovodite. Znate kada jedna stranka izađe na izbore na jednoj listi i sa potpuno drugim napravi Vladu, napravi preokret od 180 stepeni, ja ne znam čime bih to mogao da nazovem, osim političkom prostitucijom. Hvala.